Reprezentanţii ”Musai – Muszaj” au declarat, corespondentului MEDIAFAX, că se va confecţiona o nouă inscripţie care va fi montată, din nou, pe bicicleta parcată în curtea Primăriei Cluj-Napoca.

”Am luat la cunoştinţă cu surprindere de vandalizarea instalaţiei artistico-civice expuse miercuri în curtea Primăriei Cluj-Napoca. Credem că inscripţia multilingvă a dispărut în cursul nopţii de miercuri spre joi. Considerăm că acest act de vandalism este un caz flagrant de încălcare a dreptului la liberă exprimare. Am depus plângere penală la Poliţia Cluj-Napoca, împotriva unui autor necunoscut, pentru distrugere şi furt. Se va confecţiona un alt panou pe care urmează să-l instalăm în curând pe bicicleta care a rămas parcată în curtea Primăriei clujene”, au spus sursele citate.

Grupul de iniţiativă al etnicilor maghiari parcase o bicicletă cu o inscripţie în română, maghiară şi germană a denumirii municipiului Cluj-Napoca în curtea Primăriei, cerând amplasarea a încă 12 indicatoare multilingve la intrările şi ieşirile din oraş. Andras Bethlendi, membru al Grupului de Iniţiativă ”Musai – Muszaj”, declara, miercuri, că Primăria Cluj-Napoca a amplasat doar 4 astfel de indicatoare multilingve în loc de 16 câte ar fi trebuit potrivit unei sentinţe judecătoreşti emisă anul trecut.